Au ucis oameni pentru bani. Un bărbat care a fost reținut sub suspiciunea de implicare în atacul terorist din Moscova a spus că i s-a promis o recompensă de 500.000 de ruble (n.r. – 5.400 de dolari) pentru a participa la masacru.
"Am ucis oameni la Crocus pentru bani. Mi s-au promis aproximativ 500.000", a spus individul, potrivit TASS, care citează o postare făcută pe Telegram de redactorul șef al Russia Today, Margarita Simonyan.
Acesta a precizat că jumătate din bani au fost transferați în contul său în avans, iar cealaltă jumătate urma să o primească ulterior. El a mai spus că și-a pierdut cardul în timp ce încerca să scape de polițiști.
Conform canalului de Telegram Baza, patru dintre atacatori au fost identificați. Aceștia sunt cetățeni ai Republicii Tadjikistan.
Președintele Rusiei, Vladimir Putin, a anunțat, că autorii masacarului din Moscova "vor fi pedepsiţi". Astăzi a fost declarată zi de doliu național în Rusia.
Gruparea jihadistă Stat Islamic (SI) a declarat sâmbătă că patru dintre luptătorii săi au comis atacul lansat vineri seara asupra unei săli de concerte de la periferia Moscovei, atac soldat, potrivit unui nou bilanţ, cu cel puţin 130 de morţi, relatează AFP.
"Atacul a fost comis de patru luptători ai SI înarmaţi cu mitraliere, un pistol, cuţite şi bombe incendiare", a susţinut SI pe unul dintre conturile sale Telegram, adăugând că atacul a survenit "în contextul (…) războiului furibând" dintre grupare şi "ţările care luptă împotriva Islamului".